প্রকাশ্য দিবালোকে মাঝিমাল্লাদের বেঁধে সার ভর্তি স্টিলবডি ইঞ্জিনচালিত নৌকায় ডাকাতির সময় ২৮ জানুয়ারি শুক্রবার বিকালে জেলার বাজিতপুর উপজেলার আসানপুর এলাকার ঘোড়াউত্রা নদী থেকে জনতার সহযোগিতায় পুলিশ পাঁচ জলদস্যুকে গ্রেফতার করেছে। গ্রেফতারকৃতরা হচ্ছে, ব্রাহ্মণবাড়িয়া জেলার আশুগঞ্জ উপজেলার আল  ইসলাম (২৭), ওসমান (২৮), ইলিয়াস (২৩), কুমিল্লা সুলতানপুর এলাকার জসিম (২৪) ও কিশোরগঞ্জের ইটনা উপজেলার নয়ানগর গ্রামের রঙ্গু মিয়া (২৫)। জলদস্যুদের নির্যাতনে আহত মিজান মিয়া, তৌফিক মিয়া ও আকিব মিয়া নামের নৌকার তিন মাঝিমাল্লাকে বাজিতপুর হাসপাতালে ভর্তি করা হয়েছে। বাজিতপুর থানা পুলিশ ও অন্যান্য একাধিক সূত্রে জানা গেছে, শুক্রবার বিকালে মিঠামইন উপজেলার মেসার্স জাহেদ এন্টারপ্রাইজ নামের সার সরবরাহকারী প্রতিষ্ঠানের সার নিয়ে সুনামগঞ্জ জেলার তাহেরপুর উপজেলার আনারপুর গ্রামের মোসাব্বির মিয়ার একটি স্টিলবডি নৌকা ব্রাহ্মণবাড়িয়া  জেলার আশুগঞ্জ থেকে কিশোরগঞ্জ জেলার মিঠামইন উপজেলা সদরের উদ্দেশ্যে যাত্রা করে। এ নৌকাটি বিকাল সাড়ে তিনটার দিকে কিশোরগঞ্জের বাজিতপুর উপজেলার দীঘিরপাড় ইউনিয়নের আসানপুরের নিকটবর্তী ঘোড়াউত্রা নদীতে পৌঁছলে অপর একটি ইঞ্জিনচালিত নৌকাযোগে ৮/১০ জনের সংঘবদ্ধ জলদস্যু দল গতিরোধ করে তাদের নিয়ন্ত্রণে নিয়ে যায়। এ সময় নৌকার তিন মাঝি-মাল্লাকে বেঁধে মারপিঠ করে টাকা-পয়সা ও অন্যান্য সহায়-সম্বল লুটের সময় তাদের ডাক-চিৎকারে পাশের ফিসারির পাহারাদারগণ ঘটনা আচঁ করতে পেরে লোকজনকে ডাকাডাকি শুরু করলে পার্শ্ববর্তী দীঘিরপাড়, আসানপুর ও  সাহাপুর গ্রাম থেকে শত-শত লোকজন নৌকা নিয়ে ছুটে এসে চারদিক থেকে ডাকাত দলকে অবরুদ্ধ করে থানা পুলিশে খবর দেয়। অসংখ্য লোকজনের ভিড়ে পুলিশ আসার আগেই দুডাকাত আত্মগোপন করে পালিয়ে যায়। খবর পেয়ে বাজিতপুর থানার পুলিশ পরিদর্শক (অপারেশন) মো. নাসির উদ্দিন ভূঁইয়ার নেতৃত্বে একদল পুলিশ এসে ছয় ডাকাতকে গ্রেফতার করে প্রথমে দীঘিরপাড় ঘাটে নিয়ে আসলে হাজার হাজার উৎসুক এলাকাবাসী ভিড় জমায় এবং তাদের গণপিটুনী দেয়ার চেষ্টা করলে এখান থেকেও এক ডাকাত পালিয়ে যেতে সক্ষম হয়। এ পরিস্থিতিতে জনতার রোষানল থেকে অন্য পাঁচ ডাকাতকে রক্ষা করতে পুলিশ এ  ঘাট দিয়ে তীরে না উঠে প্রায় আড়াই কিলোমিটার দূরে দিলালপুর ঘাটে গিয়ে তীরে উঠে সন্ধ্যার পর তাদের থানায় নিয়ে যায়।